CELEX: 32008R0708
Language: el
Date: 2008-07-24 00:00:00
Title: Κανονισμός (ΕΚ) αριθ. 708/2008 της Επιτροπής, της 24ης Ιουλίου 2008 , για την τροποποίηση του κανονισμού (ΕΚ) αριθ. 1266/2007 όσον αφορά τους όρους εξαίρεσης ορισμένων ζώων ευπαθών ειδών από την απαγόρευση εξόδου που προβλέπεται στην οδηγία 2000/75/ΕΚ του Συμβουλίου (Κείμενο που παρουσιάζει ενδιαφέρον για τον ΕΟΧ)

25.7.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 197/18
            
         
      ΚΑΝΟΝΙΣΜΌΣ (ΕΚ) αριθ. 708/2008 ΤΗΣ ΕΠΙΤΡΟΠΉΣ
   
   της 24ης Ιουλίου 2008
   για την τροποποίηση του κανονισμού (ΕΚ) αριθ. 1266/2007 όσον αφορά τους όρους εξαίρεσης ορισμένων ζώων ευπαθών ειδών από την απαγόρευση εξόδου που προβλέπεται στην οδηγία 2000/75/ΕΚ του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 2000/75/ΕΚ του Συμβουλίου, της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου (1), και ιδίως το άρθρο 9 παράγραφος 1 στοιχείο γ), τα άρθρα 11 και 12 και το άρθρο 19 παράγραφος 3,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 1266/2007 της Επιτροπής (2) θεσπίζει κανόνες για την καταπολέμηση, την παρακολούθηση και την επιτήρηση και τους περιορισμούς στις μετακινήσεις ορισμένων ζώων, όσον αφορά τον καταρροϊκό πυρετό του προβάτου, προς και από τις απαγορευμένες ζώνες. Ο κανονισμός θεσπίζει, επίσης, τις προϋποθέσεις εξαίρεσης από την απαγόρευση εξόδου που ισχύει για τις μετακινήσεις ευπαθών ζώων, του σπέρματος, των ωαρίων και των εμβρύων τους, όπως αυτή προβλέπεται στην οδηγία 2000/75/ΕΚ.
            
         
               (2)
            
            
               Νέα επιστημονικά στοιχεία που συγκεντρώθηκαν πρόσφατα από αρκετά κράτη μέλη σχετικά με την παθογένεια του ιού του καταρροϊκού πυρετού υποδεικνύουν ότι η μετάδοση του καταρροϊκού πυρετού διά μέσου του πλακούντα είναι πιθανή τουλάχιστον για τον ορότυπο 8. Επομένως, τα προληπτικά μέτρα που λήφθηκαν για την ανάσχεση της πιθανής εξάπλωσης της νόσου από κυοφορούντα ζώα ή ορισμένα νεογέννητα ζώα, τα οποία προβλέπονται στον κανονισμό (ΕΚ) αριθ. 1266/2007, όπως τροποποιήθηκε από τον κανονισμό (ΕΚ) αριθ. 384/2008 της Επιτροπής (3), πρέπει να διατηρηθούν.
            
         
               (3)
            
            
               Ζώα που ήταν άνοσα στη λοίμωξη του καταρροϊκού πυρετού του προβάτου πριν από την τεχνητή γονιμοποίηση ή το ζευγάρωμα, λόγω εμβολιασμού με τροποποιημένο ζωντανό εμβόλιο ή με αδρανοποιημένο εμβόλιο, δεν θεωρείται ότι εγκυμονούν σημαντικούς κινδύνους όσον αφορά τη συγκεκριμένη νόσο, εφόσον έχει παρέλθει επαρκής χρόνος μεταξύ του εμβολιασμού και της γονιμοποίησης ή του ζευγαρώματος. Ο κανονισμός (ΕΚ) αριθ. 1266/2007, όπως τροποποιήθηκε από τον κανονισμό (ΕΚ) αριθ. 384/2008, αφορά μόνον τα ζώα που εμβολιάζονται με αδρανοποιημένα εμβόλια.
            
         
               (4)
            
            
               Καθώς τα προκαταρκτικά επιστημονικά στοιχεία που συλλέχθηκαν πρόσφατα δεν υποδεικνύουν την ύπαρξη πρόσθετου κινδύνου ο οποίος συνδέεται με κυοφορούντα ζώα που εμβολιάσθηκαν με τροποποιημένα ζωντανά εμβόλια τουλάχιστον 60 ημέρες πριν από τη γονιμοποίηση ή το ζευγάρωμα, πρέπει να επιτρέπεται η εξαίρεση όλων των ζώων που έχουν ανοσοποιηθεί μέσω εμβολιασμού, είτε με αδρανοποιημένα εμβόλια είτε με τροποποιημένα ζωντανά εμβόλια, από την απαγόρευση εξόδου, εφόσον έχει παρέλθει επαρκής χρόνος μεταξύ του εμβολιασμού και της γονιμοποίησης ή του ζευγαρώματος.
            
         
               (5)
            
            
               Τα ζώα που ενδέχεται να μην πληρούν όλες τις αναγκαίες απαιτήσεις για τη μετακίνησή τους από εκμετάλλευση που βρίσκεται σε απαγορευμένη ζώνη σε άλλη εκμετάλλευση που βρίσκεται εκτός της απαγορευμένης ζώνης, σύμφωνα με το άρθρο 8 παράγραφος 1 του κανονισμού (ΕΚ) αριθ. 1266/2007, αλλά εξάγονται σε τρίτη χώρα, δεν εγκυμονούν πρόσθετο κίνδυνο για το υγειονομικό καθεστώς της Κοινότητας, καθώς δεν προορίζονται για εκμετάλλευση εντός της Κοινότητας. Κατά συνέπεια, οι απαιτήσεις για τη μετακίνησή τους στο σημείο εξόδου, όπως καθορίζονται στην απόφαση 93/444/ΕΟΚ της Επιτροπής, της 2ας Ιουλίου 1993, σχετικά με τις λεπτομέρειες που διέπουν τις ενδοκοινοτικές συναλλαγές ορισμένων ζώντων ζώων και προϊόντων που προορίζονται για εξαγωγή προς τρίτες χώρες (4), δεν πρέπει να υπερβαίνουν εκείνες που εφαρμόζονται για τα ζώα που αποστέλλονται σε σφαγεία, σύμφωνα με το άρθρο 8 παράγραφος 4 του κανονισμού (ΕΚ) αριθ. 1266/2007. Ως εκ τούτου, δεν πρέπει να απαιτούνται πρόσθετες πιστοποιήσεις όσον αφορά τους όρους που καθορίζονται στο παράρτημα III του κανονισμού (ΕΚ) αριθ. 1266/2007, όταν τα εν λόγω ζώα συνοδεύονται από πιστοποιητικό σύμφωνα με την απόφαση 93/444/ΕΟΚ της Επιτροπής. Επομένως, η παραπομπή στην απόφαση 93/444/ΕΟΚ στο παράρτημα III του κανονισμού (ΕΚ) αριθ. 1266/2007 πρέπει να καταργηθεί.
            
         
               (6)
            
            
               Εάν σύμφωνα με τους κανόνες για την ορθή μεταχείριση των ζώων προβλέπεται περίοδος ανάπαυσης, λόγω της διάρκειας της μεταφοράς ζώων που μετακινούνται σε σφαγείο ή σημείο εξόδου, οι παρεκκλίσεις που αφορούν τις μετακινήσεις των εν λόγω ζώων πρέπει να εφαρμόζονται μόνον εφόσον η περίοδος ανάπαυσης είναι δυνατόν να πραγματοποιηθεί σε σημείο ελέγχου που βρίσκεται στην ίδια απαγορευμένη ζώνη της εκμετάλλευσης καταγωγής, καθώς μόνον σε αυτές τις περιπτώσεις δεν υπάρχει πρόσθετος κίνδυνος ο οποίος συνδέεται με τη διακοπή της άμεσης μεταφοράς σε σημεία ελέγχου.
            
         
               (7)
            
            
               Επομένως, ο κανονισμός (ΕΚ) αριθ. 1266/2007 πρέπει να τροποποιηθεί ανάλογα.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 1266/2007 τροποποιείται ως εξής:
   
               1.
            
            
               Το άρθρο 8 τροποποιείται ως εξής:
               
                           α)
                        
                        
                           στην παράγραφο 4, το στοιχείο β) αντικαθίσταται από το ακόλουθο κείμενο:
                           
                                       «β)
                                    
                                    
                                       τα ζώα μεταφέρονται
                                       
                                                   —
                                                
                                                
                                                   υπό κτηνιατρική επιτήρηση στο σφαγείο προορισμού, όπου σφάζονται εντός 24 ωρών από την άφιξή τους, και
                                                
                                             
                                                   —
                                                
                                                
                                                   απευθείας, εκτός εάν μεσολαβεί περίοδος ανάπαυσης, όπως προβλέπεται στον κανονισμό (ΕΚ) αριθ. 1/2005 (5), σε σημείο ελέγχου, το οποίο βρίσκεται στην ίδια απαγορευμένη ζώνη.
                                                
                                             
                                 
                     
                           β)
                        
                        
                           παρεμβάλλεται η ακόλουθη παράγραφος 5α:
                           «5α.   Οι μετακινήσεις ζώων μη πιστοποιημένων σύμφωνα με την παράγραφο 1 από εκμετάλλευση που βρίσκεται σε απαγορευμένη ζώνη απευθείας στο σημείο εξόδου, όπως ορίζεται στο άρθρο 1 παράγραφος 2 στοιχείο α) της απόφασης 93/444/ΕΟΚ, για εξαγωγή σε τρίτη χώρα, εξαιρούνται από την απαγόρευση εξόδου που θεσπίζεται δυνάμει του άρθρου 9 παράγραφος 1 στοιχείο γ) και του άρθρου 10 σημείο 1 της οδηγίας 2000/75/ΕΚ, εφόσον:
                           
                                       α)
                                    
                                    
                                       δεν καταγράφηκε κανένα κρούσμα καταρροϊκού πυρετού των προβάτων στην εκμετάλλευση καταγωγής για διάστημα τουλάχιστον 30 ημερών πριν από την ημερομηνία αποστολής·
                                    
                                 
                                       β)
                                    
                                    
                                       τα ζώα μεταφέρονται στο σημείο εξόδου
                                       
                                                   —
                                                
                                                
                                                   υπό επίσημη επιτήρηση και
                                                
                                             
                                                   —
                                                
                                                
                                                   απευθείας, εκτός εάν μεσολαβεί περίοδος ανάπαυσης, όπως προβλέπεται στον κανονισμό (ΕΚ) αριθ. 1/2005, σε σταθμό ελέγχου, ο οποίος βρίσκεται στην ίδια απαγορευμένη ζώνη.»
                                                
                                             
                                 
                     
                           γ)
                        
                        
                           η παράγραφος 6 αντικαθίσταται από το ακόλουθο κείμενο:
                           «6.   Για τα ζώα, το σπέρμα, τα ωάρια και τα έμβρυά τους που αναφέρονται στις παραγράφους 1, 4 και 5α του παρόντος άρθρου, η ακόλουθη επιπλέον φράση προστίθεται στα αντίστοιχα πιστοποιητικά υγειονομικού ελέγχου που προβλέπονται στις οδηγίες 64/432/ΕΟΚ, 91/68/ΕΟΚ και 92/65/ΕΟΚ, ή που αναφέρονται στην απόφαση 93/444/ΕΟΚ:
                           “… (ζώα, σπέρμα, ωάρια και έμβρυα: διαγράψτε την περιττή ένδειξη) σύμφωνα με … [άρθρο 8 παράγραφος 1 στοιχείο α) ή άρθρο 8 παράγραφος 1 στοιχείο β) ή άρθρο 8 παράγραφος 4 ή άρθρο 8 παράγραφος 5α: διαγράψτε την περιττή ένδειξη] του κανονισμού (ΕΚ) αριθ. 1266/2007”.»
                        
                     
         
               2.
            
            
               Στο παράρτημα III, το τμήμα Α αντικαθίσταται από το κείμενο του παραρτήματος του παρόντος κανονισμού.
            
         Άρθρο 2
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 24 Ιουλίου 2008.
      
         
            Για την Επιτροπή
         
         Ανδρούλλα ΒΑΣΙΛΊΟΥ
         
         
            Μέλος της Επιτροπής
         
      
   
   
      (1)  ΕΕ L 327 της 22.12.2000, σ. 74. Οδηγία όπως τροποποιήθηκε τελευταία με την απόφαση 2007/729/ΕΚ της Επιτροπής (ΕΕ L 294 της 13.11.2007, σ. 26).
   
      (2)  ΕΕ L 283 της 27.10.2007, σ. 37. Κανονισμός όπως τροποποιήθηκε τελευταία από τον κανονισμό (ΕΚ) αριθ. 394/2008 (ΕΕ L 117 της 1.5.2008, σ. 22).
   
      (3)  ΕΕ L 116 της 30.4.2008, σ. 3.
   
      (4)  ΕΕ L 208 της 19.8.1993, σ. 34.
   
      (5)  ΕΕ L 3 της 5.1.2005, σ. 1.»
   
      ΠΑΡΑΡΤΗΜΑ
      
         «Α.   Ζώα
         Τα ζώα πρέπει να έχουν προστατευθεί από προσβολή από τον φορέα Culicoides κατά τη μεταφορά στον τόπο προορισμού.
         Επιπροσθέτως, πρέπει να πληρούται τουλάχιστον μία από τις προϋποθέσεις που προβλέπονται στα σημεία 1 έως 7:
         1.   Τα ζώα βρίσκονταν, έως τη στιγμή της αποστολής κατά την εποχικώς απαλλαγμένη από φορείς περίοδο που καθορίζεται σύμφωνα με το παράρτημα V, σε μια ζώνη εποχικώς απαλλαγμένη από τον καταρροϊκό πυρετό του προβάτου για τουλάχιστον 60 ημέρες πριν από την ημερομηνία της μετακίνησης και υποβλήθηκαν σε δοκιμασία ταυτοποίησης παράγοντα σύμφωνα με το εγχειρίδιο για τις δοκιμές διάγνωσης και τα εμβόλια χερσαίων ζώων του Διεθνούς Γραφείου Επιζωοτιών (OIE) (“Εγχειρίδιο του OIE για τα χερσαία ζώα”), με αρνητικά αποτελέσματα, η οποία διενεργήθηκε τουλάχιστον επτά ημέρες πριν από την ημερομηνία της μετακίνησης.
         Ωστόσο, η δοκιμασία ταυτοποίησης παράγοντα δεν είναι αναγκαία για τα κράτη μέλη ή τις περιφέρειες ενός κράτους μέλους όπου επαρκή επιδημιολογικά δεδομένα, τα οποία λαμβάνονται μετά την εφαρμογή ενός προγράμματος παρακολούθησης για περίοδο τουλάχιστον τριών ετών, τεκμηριώνουν τον καθορισμό της εποχικώς απαλλαγμένης από φορείς περιόδου, η οποία καθορίζεται σύμφωνα με το παράρτημα V.
         Τα κράτη μέλη που κάνουν χρήση αυτής της δυνατότητας ενημερώνουν την Επιτροπή και τα άλλα κράτη μέλη στο πλαίσιο της μόνιμης επιτροπής για την τροφική αλυσίδα και την υγεία των ζώων.
         Αν τα ζώα που αναφέρονται στο παρόν σημείο προορίζονται για ενδοκοινοτικό εμπόριο, η ακόλουθη επιπλέον φράση προστίθεται στα αντίστοιχα πιστοποιητικά υγειονομικού ελέγχου που προβλέπονται στις οδηγίες 64/432/ΕΟΚ, 91/68/ΕΟΚ και 92/65/ΕΟΚ:
         
            “Τα ζώα βρίσκονταν έως τη στιγμή της αποστολής σε μια εποχικώς απαλλαγμένη από τον καταρροϊκό πυρετό του προβάτου ζώνη κατά την εποχικώς απαλλαγμένη από φορείς του ιού περίοδο η οποία ξεκίνησε στις … (ημερομηνία) από τη γέννησή τους ή για τουλάχιστον 60 ημέρες και, ανάλογα με την περίπτωση, (διαγράψτε την περιττή ένδειξη) υποβλήθηκαν σε δοκιμασία ταυτοποίησης παράγοντα σύμφωνα με το εγχειρίδιο του OIE για τα χερσαία ζώα, η οποία διενεργήθηκε σε δείγματα που ελήφθησαν τουλάχιστον επτά ημέρες πριν από την ημερομηνία της μετακίνησης, με αρνητικά αποτελέσματα, σύμφωνα με το παράρτημα ΙΙΙ.Α(1) του κανονισμού (ΕΚ) αριθ. 1266/2007.”
         
         2.   Τα ζώα προφυλάσσονταν έως τη στιγμή της αποστολής από προσβολή από φορείς του ιού για περίοδο τουλάχιστον 60 ημερών πριν από την ημερομηνία της αποστολής.
         Αν τα ζώα που αναφέρονται στο παρόν σημείο προορίζονται για ενδοκοινοτικό εμπόριο, η ακόλουθη επιπλέον φράση προστίθεται στα αντίστοιχα πιστοποιητικά υγειονομικού ελέγχου που προβλέπονται στις οδηγίες 64/432/ΕΟΚ, 91/68/ΕΟΚ και 92/65/ΕΟΚ:
         
            “Ζώο(-α) σύμφωνα με το παράρτημα ΙΙΙ.Α(2) του κανονισμού (ΕΚ) αριθ. 1266/2007.”
         
         3.   Τα ζώα βρίσκονταν έως τη στιγμή της αποστολής σε μια ζώνη εποχικώς απαλλαγμένη από τον καταρροϊκό πυρετό του προβάτου κατά την εποχικώς απαλλαγμένη από φορείς του ιού περίοδο, όπως αυτή καθορίζεται σύμφωνα με το παράρτημα V, ή προφυλάσσονταν από προσβολή από φορείς του ιού για περίοδο τουλάχιστον 28 ημερών και υποβλήθηκαν κατά την εν λόγω περίοδο σε ορολογική δοκιμή σύμφωνα με το εγχειρίδιο του OIE για τα χερσαία ζώα, με σκοπό την ανίχνευση αντισωμάτων κατά της ομάδας ιών του καταρροϊκού πυρετού του προβάτου, με αρνητικά αποτελέσματα, η οποία διενεργήθηκε τουλάχιστον 28 ημέρες μετά την ημερομηνία έναρξης της περιόδου προστασίας από την προσβολή από φορείς του ιού κατά τη διάρκεια εποχικώς απαλλαγμένης από φορείς του ιού περιόδου.
         Αν τα ζώα που αναφέρονται στο παρόν σημείο προορίζονται για ενδοκοινοτικό εμπόριο, η ακόλουθη επιπλέον φράση προστίθεται στα αντίστοιχα πιστοποιητικά υγειονομικού ελέγχου που προβλέπονται στις οδηγίες 64/432/ΕΟΚ, 91/68/ΕΟΚ και 92/65/ΕΟΚ:
         
            “Ζώο(-α) σύμφωνα με το παράρτημα ΙΙΙ.Α(3) του κανονισμού (ΕΚ) αριθ. 1266/2007.”
         
         4.   Τα ζώα βρίσκονταν έως τη στιγμή της αποστολής σε μια ζώνη εποχικώς απαλλαγμένη από τον καταρροϊκό πυρετό του προβάτου κατά την εποχικώς απαλλαγμένη από φορείς του ιού περίοδο, όπως αυτή καθορίζεται σύμφωνα με το παράρτημα V, ή προφυλάσσονταν από προσβολή από φορείς του ιού για περίοδο τουλάχιστον 14 ημερών και υποβλήθηκαν κατά την εν λόγω περίοδο σε δοκιμασία ταυτοποίησης παράγοντα σύμφωνα με το εγχειρίδιο του OIE για τα χερσαία ζώα, με αρνητικά αποτελέσματα, η οποία διενεργήθηκε τουλάχιστον 14 ημέρες μετά την ημερομηνία έναρξης της περιόδου προστασίας από την προσβολή από φορείς του ιού ή της εποχικώς απαλλαγμένης από φορείς του ιού περιόδου.
         Αν τα ζώα που αναφέρονται στο παρόν σημείο προορίζονται για ενδοκοινοτικό εμπόριο, η ακόλουθη επιπλέον φράση προστίθεται στα αντίστοιχα πιστοποιητικά υγειονομικού ελέγχου που προβλέπονται στις οδηγίες 64/432/ΕΟΚ, 91/68/ΕΟΚ και 92/65/ΕΟΚ:
         
            “Ζώο(-α) σύμφωνα με το παράρτημα ΙΙΙ.Α(4) του κανονισμού (ΕΚ) αριθ. 1266/2007.”
         
         5.   Τα ζώα προέρχονται από αγέλη εμβολιασμένη σύμφωνα με το πρόγραμμα εμβολιασμού που έχει εγκρίνει η αρμόδια αρχή και έχουν εμβολιαστεί κατά του (των) οροτύπου(-ων) που υπάρχει(-ουν) ή είναι πιθανόν να υπάρχει(-ουν) σε μια ανάλογη, από επιδημιολογική άποψη, γεωγραφική περιοχή καταγωγής. Τα ζώα εξακολουθούν να βρίσκονται σε περίοδο ανοσίας που εγγυώνται οι προδιαγραφές του εμβολίου που έχει εγκριθεί στο πλαίσιο του προγράμματος εμβολιασμού. Τέλος, τα ζώα πληρούν τουλάχιστον μία από τις ακόλουθες απαιτήσεις:
         
                     α)
                  
                  
                     έχουν εμβολιασθεί περισσότερες από 60 ημέρες πριν από την ημερομηνία μετακίνησης·
                  
               
                     β)
                  
                  
                     έχουν εμβολιασθεί με αδρανοποιημένο εμβόλιο πριν από τουλάχιστον τον αριθμό ημερών που απαιτείται για την έναρξη της περιόδου ανοσίας που ορίζεται στις προδιαγραφές του εμβολίου που έχει εγκριθεί στο πλαίσιο του προγράμματος εμβολιασμού και έχουν υποβληθεί σε δοκιμασία ταυτοποίησης παράγοντα σύμφωνα με το εγχειρίδιο του OIE για τα χερσαία ζώα, με αρνητικά αποτελέσματα, η οποία διενεργήθηκε τουλάχιστον 14 ημέρες μετά την ημερομηνία έναρξης της περιόδου ανοσίας που ορίζεται στις προδιαγραφές του εμβολίου που έχει εγκριθεί στο πλαίσιο του προγράμματος εμβολιασμού·
                  
               
                     γ)
                  
                  
                     είχαν προηγουμένως εμβολιασθεί και είχαν εμβολιασθεί εκ νέου με αδρανοποιημένο εμβόλιο εντός της περιόδου ανοσίας που εγγυώνται οι προδιαγραφές του εμβολίου που έχει εγκριθεί στο πλαίσιο του προγράμματος εμβολιασμού·
                  
               
                     δ)
                  
                  
                     βρίσκονταν, κατά την εποχικώς απαλλαγμένη από φορείς του ιού περίοδο, όπως αυτή καθορίζεται σύμφωνα με το παράρτημα V, σε μια ζώνη εποχικώς απαλλαγμένη από τον καταρροϊκό πυρετό του προβάτου, από τη στιγμή της γέννησής τους ή για τουλάχιστον 60 ημέρες πριν από την ημερομηνία του εμβολιασμού και έχουν εμβολιασθεί με αδρανοποιημένο εμβόλιο πριν από τουλάχιστον τον αριθμό ημερών που απαιτείται για την έναρξη της περιόδου ανοσίας που ορίζεται στις προδιαγραφές του εμβολίου που έχει εγκριθεί στο πλαίσιο του προγράμματος εμβολιασμού.
                  
               Αν τα ζώα που αναφέρονται στο παρόν σημείο προορίζονται για ενδοκοινοτικό εμπόριο, η ακόλουθη επιπλέον φράση προστίθεται στα αντίστοιχα πιστοποιητικά υγειονομικού ελέγχου που προβλέπονται στις οδηγίες 64/432/ΕΟΚ, 91/68/ΕΟΚ και 92/65/ΕΟΚ:
         
            “Ζώο(-α) που έχει(-ουν) εμβολιασθεί κατά οροτύπου(-ων) του καταρροϊκού πυρετού του προβάτου … [αναφέρατε τον(τους) ορότυπο(-ους)] με … (αναφέρατε την ονομασία του εμβολίου) με αδρανοποιημένο/τροποποιημένο ζωντανό εμβόλιο (διαγράψτε την περιττή ένδειξη), σύμφωνα με το παράρτημα III.A(5) του κανονισμού (ΕΚ) αριθ. 1266/2007.”
         
         6.   Τα ζώα δεν έχουν ποτέ εμβολιασθεί κατά του καταρροϊκού πυρετού του προβάτου και βρίσκονταν συνεχώς σε μια ανάλογη, από επιδημιολογική άποψη, γεωγραφική περιοχή καταγωγής, στην οποία υπήρχε ή υπάρχει ή είναι πιθανό να υπάρχει ένας, κατ’ ανώτατο όριο, ορότυπος και:
         
                     α)
                  
                  
                     υποβλήθηκαν σε δύο ορολογικές δοκιμές σύμφωνα με το εγχειρίδιο του ΟΙΕ για τα χερσαία ζώα, με σκοπό την ανίχνευση αντισωμάτων κατά του οροτύπου του ιού του καταρροϊκού πυρετού του προβάτου, με θετικά αποτελέσματα· η πρώτη δοκιμή πρέπει να διενεργείται σε δείγματα που ελήφθησαν μεταξύ 60 και 360 ημερών πριν από την ημερομηνία της μετακίνησης και η δεύτερη δοκιμή πρέπει να διενεργείται σε δείγματα που ελήφθησαν τουλάχιστον επτά ημέρες πριν από την ημερομηνία της μετακίνησης· ή
                  
               
                     β)
                  
                  
                     υποβλήθηκαν σε ορολογική δοκιμή σύμφωνα με το εγχειρίδιο του ΟΙΕ για τα χερσαία ζώα, με σκοπό την ανίχνευση αντισωμάτων κατά του οροτύπου του ιού του καταρροϊκού πυρετού του προβάτου, με θετικά αποτελέσματα· η δοκιμή πρέπει να πραγματοποιείται τουλάχιστον 30 ημέρες πριν από την ημερομηνία της μετακίνησης, ενώ τα ζώα υποβλήθηκαν σε δοκιμασία ταυτοποίησης παράγοντα σύμφωνα με το εγχειρίδιο του ΟΙΕ για τα χερσαία ζώα, με αρνητικά αποτελέσματα, η οποία διενεργήθηκε τουλάχιστον επτά ημέρες πριν από την ημερομηνία της μετακίνησης.
                  
               Αν τα ζώα που αναφέρονται στο παρόν σημείο προορίζονται για ενδοκοινοτικό εμπόριο, η ακόλουθη επιπλέον φράση προστίθεται στα αντίστοιχα πιστοποιητικά υγειονομικού ελέγχου που προβλέπονται στις οδηγίες 64/432/ΕΟΚ, 91/68/ΕΟΚ και 92/65/ΕΟΚ:
         
            “Ζώο(-α) που υποβλήθηκαν σε ορολογική δοκιμή σύμφωνα με το εγχειρίδιο του ΟΙΕ για τα χερσαία ζώα, με σκοπό την ανίχνευση αντισωμάτων κατά του οροτύπου… (αναφέρατε τον ορότυπο) του ιού του καταρροϊκού πυρετού του προβάτου σύμφωνα με το παράρτημα ΙΙΙ.Α(6) του κανονισμού (ΕΚ) αριθ. 1266/2007.”
         
         7.   Τα ζώα δεν έχουν ποτέ εμβολιασθεί κατά του ιού του καταρροϊκού πυρετού του προβάτου και υποβλήθηκαν, με θετικά αποτελέσματα, σε δύο επαρκείς ορολογικές δοκιμές, σύμφωνα με το εγχειρίδιο του ΟΙΕ για τα χερσαία ζώα, ικανές να ανιχνεύσουν τα ειδικά αντισώματα κατά όλων των οροτύπων του ιού του καταρροϊκού πυρετού του προβάτου που υπάρχουν ή είναι πιθανό να υπάρχουν στην ανάλογη, από επιδημιολογική άποψη, γεωγραφική περιοχή καταγωγής, και
         
                     α)
                  
                  
                     η πρώτη δοκιμή πρέπει να διενεργήθηκε σε δείγματα που ελήφθησαν μεταξύ 60 και 360 ημερών πριν από την ημερομηνία της μετακίνησης και η δεύτερη δοκιμή πρέπει να διενεργήθηκε σε δείγματα που ελήφθησαν τουλάχιστον επτά ημέρες πριν από την ημερομηνία της μετακίνησης· ή
                  
               
                     β)
                  
                  
                     η ειδική ορολογική δοκιμή οροτύπου πρέπει να διενεργήθηκε τουλάχιστον 30 ημέρες πριν από την ημερομηνία της μετακίνησης, ενώ τα ζώα υποβλήθηκαν σε δοκιμασία ταυτοποίησης παράγοντα σύμφωνα με το εγχειρίδιο του ΟΙΕ για τα χερσαία ζώα, με αρνητικά αποτελέσματα, η οποία διενεργήθηκε τουλάχιστον επτά ημέρες πριν από την ημερομηνία της μετακίνησης.
                  
               Αν τα ζώα που αναφέρονται στο παρόν σημείο προορίζονται για ενδοκοινοτικό εμπόριο, η ακόλουθη επιπλέον φράση προστίθεται στα αντίστοιχα πιστοποιητικά υγειονομικού ελέγχου που προβλέπονται στις οδηγίες 64/432/ΕΟΚ, 91/68/ΕΟΚ και 92/65/ΕΟΚ:
         
            “Ζώο(-α) που υποβλήθηκαν σε ειδική ορολογική δοκιμή σύμφωνα με το εγχειρίδιο του ΟΙΕ για τα χερσαία ζώα, με σκοπό την ανίχνευση αντισωμάτων κατά όλων των οροτύπων του ιού του καταρροϊκού πυρετού του προβάτου … (αναφέρατε τους οροτύπους) που υπάρχουν ή είναι πιθανό να υπάρχουν σύμφωνα με το παράρτημα ΙΙΙ.Α(7) του κανονισμού (ΕΚ) αριθ. 1266/2007.”
         
         Όσον αφορά τα κυοφορούντα ζώα, πρέπει να τηρείται τουλάχιστον μία από τις προϋποθέσεις των σημείων 5, 6 και 7 πριν από τη γονιμοποίηση ή το ζευγάρωμα, ή πρέπει να τηρείται η προϋπόθεση που προβλέπεται στο σημείο 3, η δε δοκιμή πρέπει να έχει διενεργηθεί τουλάχιστον επτά ημέρες πριν από την ημερομηνία της μετακίνησης.
         Αν τα ζώα προορίζονται για ενδοκοινοτικό εμπόριο, προστίθεται μία από τις ακόλουθες επιπλέον φράσεις, στα αντίστοιχα πιστοποιητικά υγειονομικού ελέγχου που προβλέπονται στις οδηγίες 64/432/ΕΟΚ, 91/68/ΕΟΚ και 92/65/ΕΟΚ κατά περίπτωση:
         
                      
                  
                  
                     “Το(τα) ζώο(-α) δεν κυοφορεί(-ούν)”, ή
                  
               
                      
                  
                  
                     “Το(τα) ζώο(-α) είναι πιθανό να κυοφορεί(-ούν) και συμμορφώνεται(-ονται) με την(τις) προϋπόθεση(-εις) … [που προβλέπεται(-ονται) στα σημεία 5, 6 και 7 πριν από τη γονιμοποίηση ή το ζευγάρωμα, ή στο σημείο 3· διαγράφεται η περιττή ένδειξη]”.»